Kyttääkö pysäköinnintarkastaja kännykästä, milloin parkkimaksusi umpeutuu? Uudet mittarit herättävät hämmennystä Tampereella

Viime vuoden alusta alkaen Tampereen katukuvaan on ilmestynyt uudenlaisia kosketusnäytöllisiä pysäköintimittareita. Nyt hämmennystä on herättänyt se, saako autoilija sakon herkemmin parkkipaikoilla, joilla on tällainen mittari. Aamulehden uutispäällikkö Riina Nevalainen ihmetteli joulun pyhinä, miten pysäköinnintarkastaja saapui sakottamaan Näsilinnankadulle juuri sillä hetkellä, kun monen auton parkkiaika näytti umpeutuneen tai olevan juuri umpeutumassa. Onko niin, että pysäköinnintarkastajat pystyvät seuraamaan reaaliaikaisesti parkkimaksujen tilannetta? –Periaatteessa se on teknisesti mahdollista, sanoo Finnparkin palvelupäällikkö Erik Fallström . Uudenlaisiin pysäköintimittareihin syötetään auton rekisteritunnus. Sen perusteella pysäköinnintarkastaja näkee, onko kyseisellä autolla maksettua pysäköintiaikaa. Fallströmin mukaan uudenlainen tekniikka mahdollistaa periaatteessa sen, että valvoja seuraisi pysäköintitilannetta matkapuhelinsovelluksella. –Sitä en tiedä, miten Tampereen kaupungin pysäköinninvalvonta tätä käytännössä toteuttaa. Tampere kiistää kyttäämisen Jos pysäköinnintarkastajat hyödyntäisivät uusien mittarien dataa työssään, he pystyisivät sakottamaan virheellisestä pysäköinnistä yhä tehokkaammin. Tampereen kaupungin pysäköinninvalvonnan vt. päällikkö, katuinsinööri Kari Kannisto kuitenkin vakuuttaa, että pysäköintiaikoja ei kytätä. Hänen mukaansa tarkastajat eivät pysty seuraamaan ennalta, missä autoissa pysäköintiaika olisi päättymässä. –Pysäköintitarkastaja skannaa rekisterin ja näkee, onko autossa sillä hetkellä maksu voimassa. Tämä on Kanniston mukaan ainoa tieto, jonka pysäköinnintarkastaja puhelinsovelluksestaan näkee. Uusia mittareita keskustassa Uudenlaisia parkkimittareita on otettu käyttöön etenkin Tampereen ydinkeskustassa. Niitä on esimerkiksi Näsilinnankadulla, Nääshallin parkkipaikalla, Aleksis Kiven kadulla, Keskustorilla, Kauppakadulla, Puutarhakadulla, Mustalahdenkadulla ja Koulukadulla. Finnparkin Fallströmin mukaan vanhoja mittareita vaihdetaan kosketusnäytöllisiin sitä mukaa, kun ne tulevat elinkaarensa päähän. Toisaalta hän muistuttaa, että likipitäen kaikkialla kaupungilla toimivat mobiilisovellukset, kuten Parkman ja Easypark. Myös näitä sovelluksia käyttävien autojen pysäköintitilannetta seurataan rekisterinumeron perusteella. Sen sijaan vanhanaikaisilla mittareilla pysäköintitilanne tarkistetaan yhä lipukkeesta, ei rekisterinumeron perusteella. Näin uusi pysäköintiautomaatti toimii: Aiemmin vaivaa Uudet pysäköintimittarit ovat aiheuttaneet harmaita hiuksia tamperelaisille. Kesällä Aamulehti uutisoi, kuinka pysäköinninvalvontaan tulee päivittäin viestejä ja soittoja mittareista, jotka eivät toimi. Lue juttu: Parkkisakko rapsahtaa Tampereella, vaikka mittari ei toimi – "Pysäköinti on melkoisesti tunteita herättävä asia" Aiempaa monimutkaisemmaksi laitteen tekee se, että pysäköinnin voi maksaa mittariin sekä kolikoilla, pankkikortilla että lähimaksulla. Lisäksi mittareissa on Parkmanin ja Easyparkin mainokset siitä, että maksun voi suorittaa myös älykännykällä.